VENDIM

Nr. 69, datë 12.4.2024
MBI DHËNIEN E GARANCISË SË ORIGJINËS PËR ENERGJINË ELEKTRIKE TË PRODHUAR NGA HEC “SHKOPET”, I SHOQËRISË “KURUM INTERNATIONAL” SHA, PËR VITIN 2023 

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; të nenit 22, të ligjit nr. 24/2023, “Për nxitjen e përdorimit të energjisë nga burimet e rinovueshme”; të neneve 7 dhe 11, të “Rregullores për lëshimin, transferimin dhe anulimin e garancive të origjinës për energjinë elektrike të prodhuar nga burimet e rinovueshme”, miratuar nga Bordi i Entit Rregullator të Energjisë (ERE) me vendimin nr. 229, datë 20.12.2019; të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 12.4.2024, mbasi shqyrtoi relacionin me nr. 109/10 prot., datë 9.4.2024, të Drejtorisë së Licencimit, Autorizimeve dhe Mbikëqyrjes “Mbi dhënien e garancisë së origjinës për energjinë elektrike të prodhuar nga HEC ‘Ulëz’, ‘Shkopet’, ‘Bistrica 1’ dhe ‘Bistrica 2’, të shoqërisë ‘Kurum International’ sh.a., për vitin 2023”, 

konstatoi se: 

- Me email-in e protokolluar në ERE me nr. 109 prot., datë 10.1.2024, shoqëria “Kurum International” sh.a. ka paraqitur kërkesën për lëshimin e garancisë së origjinës për energjinë elektrike të prodhuar nga HEC “Shkopet”, për vitin 2023.

- ERE, me shkresën nr. 109/2 prot., datë 10.1.2024, i ka evidentuar shoqërisë dhe dokumentacionin e munguar të aplikimit.

- Me shkresën e protokolluar në ERE me nr. 109/3 prot., datë 23.2.2024, shoqëria ka depozituar dokumentacionin plotësues të aplikimit, nga shqyrtimi i të cilit rezultoi se kishte ende informacion/dokumentacion të paplotësuar, ndaj ERE iu drejtua shoqërisë me shkresën nr. 109/5 prot., datë 21.3.2024.

- Me shkresën e protokolluar në ERE me nr. 109/7 prot., datë 28.3.2024 dhe email-in e protokolluar me nr. 109/10 prot., datë 5.4.2024, shoqëria ka depozituar informacionin/dokumentacionin e munguar të këtij aplikimi.

- Si në rastet e mëparshme analoge dhe mbështetur në përcaktimet e nenit 22, pikës 6, të ligjit nr. 24/2023, me shkresën nr. 109/4 prot., datë 11.3.2024, ERE i është drejtuar OST sh.a. me kërkesën për informacion për sasinë e energjisë elektrike faktike të prodhuar nga këto hidrocentrale për secilin muaj të vitit 2023, si dhe kodin/numrin e matësit/matësve.

- Në përgjigje, me shkresën e protokolluar në ERE me nr. 109/6 prot., datë 25.3.2024, OST sh.a. ka paraqitur të dhënat për numrin serial të matësve, si dhe informacion në formë tabelore për energjinë e prodhuar nga HEC “Shkopet” për secilin muaj dhe sasinë totale vjetore, duke bërë me dije se për këto dy HEC-e energjia elektrike matet në të njëjtat pika matjeje.

- Nga analizimi i aplikimit rezulton se shoqëria ka plotësuar tërësisht dokumentacionin e kërkuar nga “Rregullorja për lëshimin, transferimin dhe anulimin e garancive të origjinës për energjinë elektrike të prodhuar nga burimet e rinovueshme”, miratuar nga Bordi i ERE-s me vendimin nr. 229, datë 20.12.2019, të ndryshuar me vendimin nr. 379, datë 28.12.2023, “Mbi disa ndryshime të përkohshme në procedurat për dhënien e garancive të origjinës për energjinë elektrike të prodhuar nga burimet e rinovueshme”.

- Për sa më sipër, vlerësohet dhënia e garancisë së origjinës për energjinë e prodhuar nga HEC “Shkopet” për periudhën 1.1.2023 deri më 31.12.2023, sipas sasive të dhëna nga OST sh.a.

- Në zbatim të përcaktimeve të nenit 22, pikës 5, të ligjit nr. 24/2023, garancia e origjinës është e vlefshme për një vit duke filluar nga dita e fundit e periudhës së prodhimit për të cilën është lëshuar.

Për gjithë sa më sipër, Bordi i ERE-s

VENDOSI:

1. Dhënien e garancisë së origjinës për prodhimin e energjisë elektrike nga HEC “Shkopet” i shoqërisë “Kurum International” sh.a., për periudhën 1.1.2023–31.12.2023, sipas tabelës bashkëlidhur këtij vendimi.
2. Garancia e origjinës, e dhënë sipas përcaktimeve të këtij vendimi, është e vlefshme për 1 (një) vit duke filluar nga dita e fundit e periudhës së prodhimit për të cilën është lëshuar.

3. Drejtoria e Licencimit, Autorizimeve dhe Mbikëqyrjes të njoftojë shoqërinë për vendimin e Bordit të ERE-s.

Ky vendim hyn në fuqi menjëherë.

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.

KRYETARE NË DETYRË

Erjola Sadushi
	Prodhimi mujor (mwh) /HEC
	HEC “Shkopet”

	Janar
	12113

	Shkurt
	11439

	Mars
	8896

	Prill
	8434

	Maj
	13203

	Qershor
	5879

	Korrik
	5945

	Gusht
	0

	Shtator
	0

	Tetor
	0

	Nëntor
	0

	Dhjetor
	4174

	Totali
	70083


